หนุนครูเป็นยูทูบเบอร์แนะเทคนิคสอน
ดร.อำนาจ วิชยานุวัติ เลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า สำนักงานคณะกรรมการการศึกษาขั้นพื้นฐาน (สพฐ.) จะเปิดตัวแอปพลิเคชัน Obec Content Center ซึ่ง แอปพลิเคชันดังกล่าวจะรวบรวมข้อมูลเนื้อหาการจัดการเรียนการสอนทั้งหมดของครู โดยให้ครูและนักเรียนดาวน์โหลดดูเนื้อหาการเรียนการสอนได้ผ่าน แอปพลิเคชันนี้ทางสมาร์ทโฟนและเว็บไซต์ของ สพฐ. นอกจากนี้ยังรวบรวมวิธีการสอนของครูที่สอนเก่งจากทั่วประเทศให้มาเป็นต้นแบบแก่ครูคนอื่นๆด้วย ซึ่งการจัดทำแอปพลิเคชัน Obec Content Center เพื่อให้ครูที่สอนไม่ตรงกับสาขาวิชาเอกหรือโรงเรียนที่มีครูไม่ครบชั้น สามารถใช้สิ่งนี้เป็นตัวช่วยในการจัดการเรียนการสอนได้ รวมถึงหากนักเรียนคนไหนเรียนไม่เข้าใจก็สามารถเข้ามาเปิดเนื้อหาการเรียนการสอนจากข้อมูลดังกล่าวได้อีกด้วย โดยการดำเนินการ เรื่องนี้คล้ายกับเรายกการเรียนการสอนทางไกลผ่านดาวเทียมมาใส่ในสมาร์ทโฟนของทุกคนสำหรับการจัดทำแอปพลิเคชัน Obec Content Center จะเริ่มใช้งานในภาคเรียนที่ 1 ปีการศึกษา 2563 นี้ ที่ผ่านมาเรามีข้อมูล E-Learning จำนวนมากแต่ไม่ได้นำมาจัดทำเป็นระบบเท่าที่ควรแต่ละหน่วยงานทำกันคนละทิศทาง ซึ่งเมื่อมีแอปพลิเคชันนี้เกิดขึ้นก็จะช่วยให้การค้นหาข้อมูลการเรียนการสอนได้ง่ายขึ้น ขณะเดียวกัน สพฐ.ยังขอเชิญชวนให้ครูผู้สอนได้เป็นเจ้าของยูทูบเบอร์ด้วย ดังนั้น หากครูคนไหนที่คิดว่าตัวเองมีดี มีเทคนิคสอนเก่ง อัดแน่นด้วยความรู้ ก็สามารถเข้ามาลิงก์ ข้อมูลกับแอปพลิเคชันนี้ได้ ทั้งนี้ หากครูเป็นยูทูบเบอร์จนมีผู้เข้าชมติดตามเทคนิคการสอนล้านคน ก็จะเป็นเกณฑ์หนึ่งในการเชื่อมโยงการขอมีและเลื่อนวิทยฐานะครูด้วย เลขาธิการ กพฐ.กล่าว.
สำนักงานคณะกรรมการการศึกษาขั้นพื้นฐาน (สพฐ.) จะเปิดตัวแอปพลิเคชัน Obec Content Center ซึ่ง แอปพลิเคชันดังกล่าวจะรวบรวมข้อมูลเนื้อหาการจัดการเรียนการสอนทั้งหมดของครู
ยูทูบเบอร์,ครู ยูทูบเบอร์,แอปพลิเคชัน Obec Content Center,E-Learning,การเรียนการสอนแบบออนไลน์,วิธีการสอนของครู,ข่าววันนี้,การศึกษา